হ্যাক হয়ে গেল শিবু-নন্দিতার প্রযোজনা সংস্থার সোশ্যাল মিডিয়া

কলকাতা: টলিউডের (Tollywood) প্রথম সারির প্রযোজনা সংস্থা উইন্ডোজ প্রোডাকশন হাউজ (Windows Production House)। বহুরূপী থেকে পোস্ত, বেলাশেষের মতো একাধিক হিট সিনেমা উপহার দিয়েছে এই প্রযোজনা সংস্থা। কিন্তু এবার কি তাঁদের ফেসবুক চলে গেল হ্যাকারদের হাতে?

বৃহস্পতিবার সকালে উইন্ডোজ প্রোডাকশন হাউজের অফিসিয়াল ফেসবুকের প্রোফাইল ফটো ও কভার দুই উধাও। তার জায়গায় রয়েছে কালো ছবি। শুধু কি তাই? ক্যাপশনে রয়েছে হিজিবিজি সব লেখা। পোস্ট দেখে চক্ষু চড়কগাছ নেটপাড়ার।

আরও পড়ুন: অল্লু অর্জুনের সিনেমায় ডাক পেলেন কুম্ভমেলার ভাইরাল মোনালিসা!

উইন্ডোজ প্রোডাকশন হাউজের অন্যতম কর্ণধার তথা পরিচালক, অভিনেতা শিবপ্রসাদ মুখোপাধ্যায়ের স্ত্রী জিনিয়া সেন এদিন ঘটনার একটি স্ক্রিনশট পোস্ট করেছেন তাঁদের প্রোফাইলে। লিখছেন, ‘হ্যাক করা হয়েছে নাকি অন্য কিছু?’

নেটনাগরিকদের অনেকেই ঘটনায় উদ্বেগ প্রকাশ করেছে। অনেকেই আবার বলছেন, এখন পাবলিসিটি করার জন্য এগুলো হামেশাই হয়ে চলেছে।